**Sakari "Saku" Timonen** (s. 18. joulukuuta 1957 Juuka) on suomalainen bloggaaja, joka on tullut tunnetuksi pitämästään "Uuninpankkopoika"-blogista. Varsinaiselta ammatiltaan Timonen on lakimies, ja hänellä on myös sosionomin koulutus. Timosen *Image*-lehden verkkosivuilla julkaistu blogi oli yksi Suomen suosituimmista, sillä oli kuukausittain noin puoli miljoonaa lukijaa. Timosen Facebook-sivulla puolestaan on yli 42 000 seuraajaa. Huhtikuussa 2017 Timonen siirtyi *Imagesta Apu*-lehden bloggaajaksi, kunnes kertoi lopettavansa bloginpidon vuoden 2022 lopussa.

Elämä
-----

Pohjois-Karjalan Juuassa syntynyt Timonen syntyi kolmilapsiseen perheeseen, johon kuului kaksi poikaa ja yksi tyttö. Isä ajoi omaa taksia ja äiti piti huolen kirjanpidosta.
Kansakoulun, lukion ja armeijan jälkeen hän suoritti 1982 sosionomin kunnallistutkinnon Tampereen yliopistossa. Opintojen aikana hän oli kesät töissä Vantaan lastensuojelussa. Opintojen jälkeen 1982−1984 hän työskenteli Maaningan taloussihteerinä. Tämän jälkeen hän muutti pääkaupunkiseudulle ollen töissä 1985−1987 Vantaan kaupungin sosiaalivirastossa nuorisohuoltajana ja sosiaalitarkkailijana.

Opiskeltuaan Helsingin yliopistossa oikeustiedettä ja valmistuttuaan oikeustieteiden kandidaatiksi, Timonen toimi 1989−1990 Tie- ja vesirakennushallituksessa ylitarkastajana ja 1990−1997 Helsingin kaupungin apulaiskaupunginsihteerin virassa.Tästä hän siirtyi vielä vuosina 1998−1999 Helsingin kaupungin rakennusvirastoon toimistopäälliköksi.

Vuonna 2000 hän palasi kotiseudulleen Juukaan asumaan isänsä ja äitinsä kotitaloon. Hänen isänsä kuoli ohitusleikkaukseen vuonna 2006 ja siitä lähtien hän on asunut talossa kahden äitinsä kanssa. Hän on Juuassa asuessaan tehnyt bloggaamisen lisäksi sekalaisia juristin tehtäviä.

Politiikka
----------

Juuan kunnanvaltuustoon Timonen valittiin vuonna 2012 SDP:n edustajana. Hän on myös kunnanhallituksen jäsen.

Blogi
-----

Blogissaan Timonen käsittelee yhteiskunnallisia epäkohtia, kuten köyhyyttä ja erilaisia työelämään liittyviä asioita sekä muun muassa maahanmuuttoon liittyviä kysymyksiä ja rasismia. Hän on kiinnostunut erityisesti työllistämiseen liittyvistä asioista ja arvostellut erityisesti kuntouttavaa työtoimintaa sekä kirjoittanut palkattoman työn eri muodoista ja ongelmista.

Timonen aloitti bloginsa vuonna 2010 ja on siinä oikonut maahanmuuttajien sosiaalietuuksista liikkuvia vääriä tietoja. Hän on käsitellyt blogissaan myös netin valeuutissivustoja kuten *MV-lehteä* ja *Magneettimediaa*, oikaisemalla niissä esiintyviä perättömiä ja valheellisia väittämiä. Toukokuusta 2016 lähtien Timosen blogitekstit on julkaistu myös ruotsiksi käännettyinä.

Timosen oman luonnehdinnan mukaan hänen blogissaan on "perusnegatiivinen sävy", koska hän kirjoittaa ainoastaan asioista, jotka eivät Suomessa ole hyvin. Yleensä Timonen kirjoittaa aiheista, joihin hän voi ottaa mukaan myös juridiikkaa. Häntä on useasti pyydetty mukaan myös television ajankohtaisohjelmiin ja erilaisiin paneelikeskusteluihin, mutta hän ei pidä itseään julkisena esiintyjänä, vaan haluaa puhua tekstiensä kautta.

### Arvostelua

Ylen MOT-toimitus ei hyväksy Timosen väitettä: "– – toimittajat tekevät sitä, mitä heidän käsketään tehdä. Jostain käsketään vaikenemaan, jostain uutisoimaan aktiivisesti vaikka totuutta muunnellen."

Häirintä
--------

Timonen on lukuisia kertoja joutunut häirinnän kohteeksi. Vuonna 2013 hän oikaisi blogissaan maahanmuuttajien sosiaalietuisuuksiin liittyviä vääriä tietoja, muun muassa osoittamalla, että heidän saamansa vähimmäistoimeentulotuet ja työttömyyspäivärahat eivät ole kantaväestöä suurempia. Blogikirjoituksensa vuoksi Timonen sai lukuisia törkyviestejä, jotka sisälsivät myös väkivallalla uhkailua.

Kesäkuussa 2015 hän kirjoitti perussuomalaisten kansanedustajan Olli Immosen kytköksistä uusnatsijärjestö Suomen Vastarintaliikkeeseen, minkä jälkeen hänen käyttämäänsä blogipalvelua vastaan tehtiin palvelunestohyökkäys. Sen jälkeen blogi siirtyi elokuussa *Image*-lehteen. Maaliskuussa 2016 Timosta pitkään häiriköinyt ja solvannut salolainen perussuomalaisten kunnanvaltuutettu erotettiin lautamiehen tehtävistään, kun Varsinais-Suomen käräjäoikeus katsoi hänen nettikirjoittelunsa olevan ristiriidassa tuomarilta vaadittavan käytöksen kanssa. Saman vuoden kesäkuussa Timosen 81-vuotiaalle äidille lähetettiin kirjeessä kuollut rotta. Samanlaisen uhkailun kohteeksi joutui myös toinen maahanmuuttokriitikoista kirjoittanut bloggari ja hänen kolmevuotias poikansa.

Tunnustuksia
------------

Itsenäisyyspäivänä 2015 Timonen sai Sadankomitean tunnustuspalkinnon vaikutustyöstään yhteiskunnallisiin epäkohtiin puuttumisesta.

Lähteet
-------

1. ↑  Blogisti sivuuttaa humalaiset, hullut ja Hommaforumin – "Some on hämärtänyt laillisuuden rajat" *Helsingin Uutiset*. Viitattu 25.12.2018.
2. 1 2 3 4  Sakari Timonen: Omaa tietään kulkeva juristi-blogisti *Juristiuutiset*.  29.4.2014. Viitattu 28.7.2021.
3. 1 2  Farbror Timonen spräcker migrationsmyter på nätet  4.5.2016. Sveriges Radio. Viitattu 23.5.2016.
4. 1 2  Hän on tämän hetken kärkevin blogisti: Uuninpankkopoikaa ihaillaan ja inhotaan *www.aamulehti.fi*.  Arkistoitu 25.12.2018. Viitattu 25.12.2018.
5. ↑  Hämäläinen, Anna-Liisa: Uuninpankkopoika Saku Timonen eläkkeelle *Apu*.  22.12.2022. Viitattu 22.12.2022.
6. 1 2 3  Uuninpankkopoika Saku Timonen: "Olen äreä äijä enkä tykkää rasismista" *Kodin Kuvalehti*.  12.1.2017. Viitattu 25.12.2018.
7. ↑  Juuan pankolta näkee kauas  4.2.2016. Viikko Pohjois-Karjala.  Arkistoitu 17.6.2016. Viitattu 23.5.2016.
8. 1 2  Juukalainen juristi, bloggari ja demari Saku Timonen: "En ole kovin sosiaalinen enkä kovin monen mielestä mukava mies"  22.10.2015. Demokraatti. Viitattu 23.5.2016.
9. 1 2  Nettihölynpölyä vastustava bloggaava juristi Saku Timonen: Kaksi merkkiä paljastaa huuhaan  21.9.2015. Me Naiset. Viitattu 23.5.2016.
10. 1 2  Lautamies erotettiin solvaavien nettikirjoitusten takia  24.3.2016. Helsingin Sanomat. Viitattu 23.5.2016.
11. ↑  "Työstä pitäisi maksaa palkkaa"  17.5.2016. PAM-lehti.  Arkistoitu 24.6.2016. Viitattu 23.5.2016.
12. 1 2 3  Sakari Timosen blogi on yksi Suomen luetuimmista - "Kun jokin asia uutisissa jää vaivaamaan, selvitän sen"  25.12.2015. Karjalainen.  Arkistoitu 6.6.2016. Viitattu 23.5.2016.
13. ↑  Julkaisemme Ylen MOT:n lähettämän kannanoton Avun Uuninpankkopoika-blogin kirjoitukseen Kaksi myyttiä, joka ilmestyi 15. syyskuuta 2020 *Apu*.  18.9.2020.
14. ↑  Pakolaisten sosiaalietuuksista bloggaaminen johti törkyviesteihin  28.8.2013. Yle Uutiset. Viitattu 23.5.2016.
15. ↑  Salolainen lautamies sai potkut  30.3.2016. Salon Seudun Sanomat. Viitattu 23.5.2016.
16. ↑  3-vuotias vantaalaispoika sai kuolleen rotan postissa – isä: Perhettäni yritetään pelotella  3.6.2016. Ilta-Sanomat.  Arkistoitu 4.6.2016. Viitattu 3.6.2016.
17. ↑  Sadankomitean rauhanpalkinto bloggaaja Sakari Timoselle  4.12.2015. Sadankomitea.  Arkistoitu 17.6.2016. Viitattu 23.5.2016.

Aiheesta muualla
----------------

* Sakari Timosen blogi Image-lehdessä
* Sakari Timosen vanha blogi Wordpress-palvelussa
* Sakari Timosen vanha blogi Äänestäjien liitto ry:n sivuilla (Arkistoitu – Internet Archive)